**Likumprojekta "Grozījumi Valsts pārvaldes iestāžu nodarīto zaudējumu atlīdzināšanas likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts "Grozījumi Valsts pārvaldes iestāžu nodarīto zaudējumu atlīdzināšanas likumā" (turpmāk – likumprojekts) izstrādāts pēc Tieslietu ministrijas iniciatīvas sadarbībā ar Finanšu ministriju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik spēkā esošais regulējums Valsts pārvaldes iestāžu nodarīto zaudējumu atlīdzināšanas likuma (turpmāk – Atlīdzināšanas likums) 1. panta otrajā daļā nosaka, ka noteikumi par zaudējumu atlīdzināšanu, kuri privātpersonai nodarīti ar iestādes prettiesisku administratīvo aktu vai prettiesisku faktisko rīcību, attiecināmi arī uz tādu zaudējumu atlīdzināšanu, kuri privātpersonai nodarīti ar iestādes prettiesisku lēmumu administratīvā pārkāpuma lietā. Tādējādi šobrīd administratīvo pārkāpumu lietvedībā nodarītā kaitējuma atlīdzināšanas regulējums ir ietverts Atlīdzināšanas likumā.  Vienlaikus Saeimā 2. lasījumā ir atbalstīts likumprojekts "Kriminālprocesā un administratīvo pārkāpumu lietvedībā nodarītā kaitējuma atlīdzināšanas likums" (Nr. 578/Lp12). Tā kā daļu administratīvo pārkāpumu lietu pēc to rakstura var salīdzināt ar krimināllietām, likumprojektā "Kriminālprocesā un administratīvo pārkāpumu lietvedībā nodarītā kaitējuma atlīdzināšanas likums" tiek noteikta vienota kaitējuma atlīdzināšanas kārtība gan gadījumā, ja kaitējums personai nodarīts ar valsts nepamatotu vai prettiesisku rīcību administratīvo pārkāpumu lietvedībā, gan kriminālprocesā. Līdz ar to no Atlīdzināšanas likuma būtu izslēdzamas tās normas, kas attiecas uz administratīvo pārkāpumu lietvedībā nodarītā kaitējuma atlīdzināšanu.  Ņemot vērā iepriekš minēto, likumprojekta 1. un 2. pantam būtu jāstājas spēkā vienlaikus ar Kriminālprocesā un administratīvo pārkāpumu lietvedībā nodarītā kaitējuma atlīdzināšanas likumu. Saskaņā ar likumprojekta "Kriminālprocesā un administratīvo pārkāpumu lietvedībā nodarītā kaitējuma atlīdzināšanas likums" pārejas noteikumu 5. punktu lietas, kuras šā likuma spēkā stāšanās dienā izskata saskaņā ar Atlīdzināšanas likumu, lēmējiestāde vai tiesa izskata un zaudējuma atlīdzinājuma tiesisko pamatu izvērtē atbilstoši tiesiskajam regulējumam, kāds bija spēkā līdz šā likuma spēkā stāšanās dienai.  Finanšu ministrijai no 2017. gada 1. janvāra nav vairs speciālās budžeta programmas 41.09.00 "Fiziskām un juridiskām personām nodarīto zaudējumu atlīdzināšana", no kuras tika izmaksāta zaudējuma atlīdzība privātpersonām, kas tām nodarīts ar valsts pārvaldes iestādes prettiesisku administratīvo aktu vai prettiesisku faktisko rīcību, kas, izstrādājot sākotnējo likumu, bija viens no svarīgākajiem nosacījumiem, kāpēc Finanšu ministrijai tika uzticēta zaudējumu izmaksas funkcija.  No 2017. gada 1. janvāra privātpersonai zaudējuma atlīdzība tiek pieprasīta no valsts budžeta programmas "Līdzekļi neparedzētiem gadījumiem". Līdzekļi tiek pieprasīti, lai zaudējuma atlīdzības izmaksu veiktu "pēc fakta", nevis kā iepriekš – paredzot konkrētu summu jau ikgadējā budžetā, kas gada laikā tiek tērēta.  Ņemot vērā to, ka Finanšu ministrijai vairs nav speciālās budžeta programmas zaudējuma atlīdzības izmaksai un to, ka tagad zaudējuma atlīdzībai līdzekļi ir jāpieprasa no valsts budžeta programmas "Līdzekļi neparedzētiem gadījumiem" saskaņā ar Ministru kabineta 2009. gada 22. decembra noteikumiem Nr. 1644 "Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus" (turpmāk - Noteikumi Nr. 1644), Finanšu ministrijai vairs nav pamata pildīt zaudējuma atlīdzības izmaksāšanas funkciju. Šo funkciju var pildīt pati iestāde, izslēdzot vienu starpposmu.  Finanšu ministrija 2017. gada janvārī no iestādēm ir saņēmusi 374 zaudējuma atlīdzības lietas:   |  |  |  | | --- | --- | --- | | **Iestāde** | **Zaudējuma veids** | **Zaudējuma atlīdzības lietas** | | Ieslodzījuma vietu pārvalde | mantiskais zaudējums (nesaņemtā darba samaksa)\* | 92 | | morālais kaitējums[[1]](#footnote-1) | 6 | | valsts nodeva | 1 | | KOPĀ: | **99** | | Valsts ugunsdzēsības un glābšanas dienests | mantiskais zaudējums (nesaņemtā darba samaksa)\* | **138** | | Ugunsdrošības un civilās aizsardzības koledža | mantiskais zaudējums (nesaņemtā darba samaksa)\* | **39** | | Valsts robežsardze | mantiskais zaudējums (nesaņemtā darba samaksa)\* | **91** | | Valsts ieņēmumu dienests | mantiskais zaudējums | **3** | | Valsts policija | morālais kaitējums | **1** | | Veselības ministrija | morālais kaitējums | **1** | | Finanšu ministrija | mantiskais zaudējums | **1** | | Nodrošinājuma valsts aģentūra | mantiskais zaudējums | **1** | | **KOPĀ:** | | **374** |   \* Zaudējuma atlīdzība, kas saistīta ar darba samaksas pārrēķinu amatpersonām ar speciālajām dienesta pakāpēm par laikposmu no 2014. gada 16. jūnija līdz 2016. gada 15. jūnijam, saskaņā ar Latvijas Republikas Augstākās tiesas Administratīvo lietu departamenta 2016. gada 16. jūnija spriedumu administratīvajā lietā Nr. A420535212.  Salīdzinoši ar citiem gadiem - 2016. gads (165 lietas – 121 iestāžu lēmums; 44 tiesas nolēmumi), 2015. gads (80 lietas – 24 iestāžu lēmumi; 56 tiesas nolēmumi), 2014. gads (73 lietas – 10 iestāžu lēmumi; 63 tiesas nolēmumi), 2013. gads (79 lietas – 17 iestāžu lēmumi; 62 tiesas nolēmumi), 2012. gads (81 lieta – 10 iestāžu lēmumi; 71 tiesas nolēmums), 2011. gads (82 lietas – 24 iestāžu lēmumi; 58 tiesas nolēmumi), 2010. gads (48 lietas – 15 iestāžu nolēmumi; 33 tiesas nolēmumi), 2009. gads (22 lietas – 6 iestāžu lēmumi; 16 tiesas nolēmumi), 2008. gads (11 lietas – 11 tiesas nolēmumi), 2007. gads (12 lietas – 2 iestāžu lēmumi; 10 tiesas nolēmumi), 2006. gads (17 lietas – 5 iestāžu lēmumi; 12 tiesas nolēmumi), 2005. gads (5 lietas – 5 tiesas nolēmumi) secināms, ka zaudējumu atlīdzības lietas pieaug.  Kopš Atlīdzināšanas likuma spēkā stāšanas dienas (2005. gada 1. jūlijs) no valsts pamatbudžeta ir atlīdzinātas 2 zaudējuma atlīdzības lietas, kuru nodarītais zaudējums ir radies no pašvaldības vai to iestāžu darbības:   1. Ar Administratīvās apgabaltiesas 2014. gada 17. aprīļa spriedumu lietā Nr. A420814610 tika nospriests Latvijas Republikai atlīdzināt privātpersonai mantiskos zaudējumus 4038,22 *euro* un morālo kaitējumu 500,00 *euro* apmērā (atbildētājs lietā Ventspils pilsētas dome); 2. Ar Administratīvās apgabaltiesas 2016. gada 8. novembra spriedumu lietā Nr. A420534212 tika nospriests Latvijas Republikai atlīdzināt privātpersonai mantiskos zaudējumus 6954,50*euro* apmērā (atbildētājs lietā Ventspils novada pašvaldība).   Samazinot pašreiz esošo administratīvo slogu, proti, likumprojektā paredzot, ka iestāde, kas radījusi zaudējumu privātpersonai, pati pieprasīs līdzekļus no valsts budžeta programmas "Līdzekļi neparedzētiem gadījumiem", tas arī pastiprinās iestādes atbildību par privātpersonai nodarītajiem zaudējumiem, kā tas ir noteikts Noteikumu Nr. 1644 23. punktā, līdzekļu izlietotājs nodrošina piešķirto līdzekļu izlietojumu atbilstoši rīkojumā noteiktajam mērķim un apropriācijai un ir atbildīgs par to.  Kā viens no piemēriem ir Ieslodzījuma vietu pārvaldes zaudējuma atlīdzības lieta (Administratīvās apgabaltiesas 2016. gada 14. oktobra spriedums lietā Nr. A420393412), kas tika plaši atspoguļota masu medijos 2017. gada janvārī, kad privātpersona Finanšu ministrijā vērsās ar pretenziju par termiņā neizmaksātu zaudējuma atlīdzību, kaut gan tieši Ieslodzījuma vietu pārvalde bija atbildīga par lietas novilcinājumu.  Finanšu ministrija atbilstoši Noteikumiem Nr. 1644 izskatīs citu iestāžu līdzekļu pieprasījumus un piešķirs līdzekļus iestādēm zaudējuma atlīdzības izmaksai. Līdzekļu piešķiršana saskaņā ar Atlīdzināšanas likumu notiks bez izskatīšanas Ministru kabinetā. Lēmumu par līdzekļu piešķiršanu no valsts budžeta programmas "Līdzekļi neparedzētiem gadījumiem" pieņems finanšu ministrs.  Likumprojektā ir paredzēts, ka privātpersonām zaudējuma atlīdzība tiks izmaksāta divu mēnešu laikā, kā tas ir paredzēts jau esošajā Atlīdzināšanas likumā. Pēc tam, kad stājies spēkā iestādes lēmums vai tiesas nolēmums par zaudējuma atlīdzinājumu, lēmējiestāde vai tiešās pārvaldes iestāde (amatpersona), kas piedalījās tiesas procesā, mēneša laikā sagatavo pieprasījumu par līdzekļu piešķiršanu no valsts budžeta programmas "Līdzekļi neparedzētiem gadījumiem" un iesniedz to attiecīgās nozares ministrijai, kas normatīvajos aktos noteiktajā kārtībā iesniedz pieprasījumu Finanšu ministrijā. Ja lēmējiestāde ir ministrija, tad tā sagatavo pieprasījumu par līdzekļu piešķiršanu no valsts budžeta programmas "Līdzekļi neparedzētiem gadījumiem" un normatīvajos aktos noteiktajā kārtībā iesniedz Finanšu ministrijā. Finanšu ministrija pēc pieprasījuma saņemšanas atbilstoši Noteikumu Nr. 1644 16. punktam divu nedēļu laikā izskata pieprasījumu.  Ir samazināts termiņš zaudējuma atlīdzības izmaksai privātpersonai. Likumprojektā ir paredzēts, ka iestāde desmit darbdienu laikā pēc līdzekļu piešķiršanas no valsts budžeta programmas "Līdzekļi neparedzētiem gadījumiem" izmaksā privātpersonai zaudējuma atlīdzību. Desmit darbdienas ir samērīgs termiņš, lai iestādes varētu izmaksāt zaudējuma atlīdzību, jo iestādei jau būs piešķirti līdzekļi no valsts budžeta. Līdz ar to, privātpersona, kā līdz šim varēs saņemt zaudējuma atlīdzību divu mēnešu laikā no dienas, kad stājies spēkā iestādes lēmums vai tiesas nolēmums par zaudējuma atlīdzinājumu.  Līdz ar to lēmējiestādei un atbilstošās nozares ministrijai atbilstoši Atlīdzināšanas likumā paredzētajiem grozījumiem ir noteikts viens mēnesis, lai sagatavotu un nosūtītu Finanšu ministrijai pieprasījumu. Finanšu ministrijai noteiktas divas nedēļas pieprasījuma izskatīšanai, bet lēmējiestādei – desmit darbdienas, lai pārskaitītu privātpersonai zaudējuma atlīdzību.  Šobrīd iestādes iesniedz Finanšu ministrijai zaudējuma atlīdzības lietas ar pavadvēstuli, kurai ir pievienots lēmumus vai tiesas nolēmumus. Pavadvēstulē iestādes norāda privātpersonu un datus par šo personu, kā arī izmaksājamo zaudējuma atlīdzības summu un tā pamatojumu (lēmums vai nolēmuma noraksts).  Likumprojektā paredzētie grozījumi nosaka, ka atbilstoši Noteikumu Nr. 1644 7. punktam ministrija pieprasījumā vai tam pievienotajā dokumentā norāda līdzekļu izlietošanas mērķi, līdzekļu izlietotāja pilnu nosaukumu, līdzekļu nepieciešamības finansiālo pamatojumu.  Ievērojot augstāk minēto, secināms, ka informācija, kas iestādei būs jāsagatavo un jāiesniedz Finanšu ministrijā, nerada papildu administratīvo slogu, jo iestādes līdz šim ir sniegušas Finanšu ministrijai līdzīga satura informāciju zaudējuma atlīdzības lietās.  Saskaņā ar Atlīdzināšanas likuma 24. pantu Finanšu ministrija līdz šim veic zaudējuma atlīdzības izmaksu. Ja iestāde ar personu ir nepamatoti izbeigusi darba attiecības, tad personai ir tiesības uz šīs rīcības rezultātā radušos zaudējumu atlīdzību un daļa no šiem zaudējumiem ir arī negūtā darba samaksa. Finanšu ministrija, kas veic zaudējuma atlīdzības izmaksu (nesaņemtā darba samaksa), nav konkrētās privātpersonas darba devējs, bet, izmaksājot zaudējuma atlīdzību, pilda darba devēja funkcijas, proti, lēmējiestādes funkciju.  Finanšu ministrijai, izmaksājot zaudējuma atlīdzību, minētais darījums saskaņā ar likuma "Par grāmatvedību" 2. pantu jāatspoguļo Finanšu ministrijas grāmatvedībā, tai skaitā arī jāveic visi normatīvajos aktos noteiktie nodokļu ieturējumi, kā arī jāveic šo nodokļu ieskaitīšana valsts budžetā un jāiesniedz attiecīgie pārskati Valsts ieņēmumu dienestam (turpmāk – VID) un Valsts sociālās apdrošināšanas aģentūrai (turpmāk - VSAA).  Iestādes, atsūtot zaudējuma atlīdzības lietu, kas sastāv no nesaņemtās darba samaksas, sagatavo un pievieno lietai paziņojumu par fiziskai personai izmaksātajām summām (turpmāk – Paziņojums) saskaņā ar Ministru kabineta 2008. gada 25. augusta noteikumu Nr. 677 "Noteikumi par iedzīvotāju ienākuma nodokļa paziņojumiem" 1. pielikumu un ziņojumu par veiktajām valsts sociālās apdrošināšanas obligātajām iemaksām par darba ņēmēju, kam ar valsts pārvaldes iestādes prettiesisku administratīvo aktu vai prettiesisku faktisko rīcību ir nodarīts zaudējums (turpmāk - Ziņojums) saskaņā ar Ministru kabineta 2010. gada 7. septembra noteikumu Nr. 827 "Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli" 5. pielikumu. Finanšu ministrija, izmaksājot zaudējuma atlīdzību, kas sastāv no nesaņemtās darba samaksas atkārtoti aizpilda jaunu Paziņojumu, lai to iesniegtu VID, Ziņojumam tiek aizpildīta III sadaļa, lai to iesniegtu VSAA. Šo funkciju ātrāk un efektīvāk spētu izdarīt pati lēmējiestāde, jo iestādei ir visi nepieciešamie darba ņēmēja dati, aprēķini. Respektīvi, tas novērstu "dubultu funkciju" izpildi, ja lēmējiestāde pati izmaksātu zaudējuma atlīdzību.  Bez tam bieži ir gadījumi, kad Finanšu ministrija, pārbaudot zaudējuma atlīdzības lietu, konstatē Paziņojumā vai Ziņojumā neprecizitātes, kas nesakrīt ar lēmumā noteikto un lūdz lēmējiestādei iesniegt precizējumus, kas paildzina zaudējuma atlīdzības izmaksas termiņu privātpersonai. Ja lēmējiestāde pati aprēķinātu un izmaksātu zaudējuma atlīdzību privātpersonai, tas paātrinātu zaudējuma atlīdzības izmaksu privātpersonai, kā arī mazinātu administratīvo slogu pārsūtot arī VID un VSAA pieprasījumus precizēt informāciju.  Atlīdzināšanas likuma 20. panta ceturto daļu ir paredzēts svītrot, jo zaudējuma atlīdzības pieprasīšanas pamats ir saistīts ar deleģēto funkciju un uzdevumu izpildi, un attiecīgajai iestādei, kurai iesniegums iesniegts, būtu jābūt zināmam, kurai no iestādēm iesniegums pārsūtāms. Līdz šim valsts pārvaldes praksē ir bijis iespējams noteikt iestādi, kurai iesniedzams iesniegums un, ievērojot, ka normatīvajos aktos ir arī skaidri noteiktas iestādes, kurām iesniedzams iesniegums par zaudējuma atlīdzinājumu pie katriem konkrētajiem apstākļiem, iestādēm būtu jābūt pietiekoši kompetentām, lai, izvērtējot normatīvajos aktos noteikto, konstatētu, kurai iestādei iesniegums pārsūtāms, bez kādas citas institūcijas iesaistes.  Līdz ar grozījumu Atlīdzināšanas likumā spēkā stāšanos ir paredzēts no Ministru kabineta 2003. gada 29. aprīļa noteikumiem Nr. 239 "Finanšu ministrijas nolikums" svītrot 5.20. apakšpunktu, kas paredz, ka Finanšu ministrija nodrošina Atlīdzināšanas likumā paredzēto zaudējumu atlīdzināšanu privātpersonām. Līdz ar to Finanšu ministrijai šāda funkcija vairs nebūs paredzēta.  Bez tam, praksē kopš šis likums ir stājies spēkā 20. panta ceturtā daļa nav tikusi pielietota un Finanšu ministrija nav pārsūtījusi zaudējuma atlīdzības iesniegumu piekritīgai iestādei saskaņā ar Atlīdzināšanas likuma 20. panta ceturto daļu.  Iestāžu gada pārskatos tiks iekļauta informācija par zaudējumu atlīdzības izmaksu atbilstoši Ministru kabineta 2013. gada 15. oktobra noteikumiem Nr. 1115 "Gada pārskata sagatavošanas kārtība".  Līdz šim Finanšu ministrija gada pārskatos ir iekļāvusi informāciju par summu, kas konkrētajā gadā ir izmaksāta zaudējuma atlīdzības lietās, kas privātpersonām nodarītas saskaņā ar Atlīdzināšanas likumu. Gada pārskatā šī informācija ir iekļauta veidlapā Nr. 2 "Pārskats par budžeta izpildi" 99.00. programmas "Līdzekļi neparedzētiem gadījumiem" izdevumu klasifikācijas kodā 6510 "Kompensācijas, kuras izmaksā personām pamatojoties uz Latvijas tiesu nolēmumiem". Gada pārskata skaidrojumos paskaidro arī veidlapu Nr. 2NP "Naudas plūsmas pārskats" un Nr. 4-3 "Pārskats par darbības finansiālajiem rezultātiem" attiecīgajās rindās iekļauto zaudējumu atlīdzības summu, kas izmaksāta saskaņā ar Atlīdzināšanas likumu.  Jau uz doto brīdi informācija par konkrētajā gadā kopējo summu, kas izmaksāta zaudējuma atlīdzības lietās, tiek iekļauta gada pārskatā, līdz ar to, nav nepieciešams dublēt šo informāciju atsevišķā pārskatā, kuru sagatavo saskaņā ar Atlīdzināšanas likuma 31. pantu.  Sabiedrībai, kā līdz šim, būs publiski pieejama informācija par katras iestādes konkrētajā gadā izmaksāto kopējo summu zaudējuma atlīdzības lietās, iestāžu gada pārskatos. Līdz ar to, ar sabiedrību tiek saglabāts atgriezeniskās saites princips.  Ievērojot augstāk minēto, informācija par zaudējuma atlīdzības summām tiks ietvertas iestāžu gada pārskatos. Līdz ar to nozares ministrijām nepalielināsies administratīvais slogs un tām nebūs jāsagatavo un jāiesniedz Ministru kabinetam pārskats par visiem attiecīgajā laikposmā izpildītajiem lēmumiem, tai skaitā tās padotības iestāžu lēmumiem, vai tiesas nolēmumiem par zaudējuma atlīdzinājuma izmaksu no valsts pamatbudžeta.  Finanšu ministrija sagatavo pārskatu par 2017. gadā veiktajām izmaksām un līdz 2018. gada 15. janvārim iesniedz Ministru kabinetam.  Likuma spēkā stāšanās termiņš tiek paredzēts 2018. gada 1. janvāri. Šāds termiņš tiek noteikts atbilstoši valsts budžeta kalendāra gada plānošanas nosacījumiem. |
| 3. | Projekta izstrādē iesaistītās institūcijas | Likumprojektu izstrādāja Tieslietu ministrija sadarbībā ar Finanšu ministriju. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta 1. un 2. pants nerada tiešu ietekmi uz sabiedrību, paredzētie grozījumi nepieciešami, lai pielāgotu regulējumu likumprojektā "Kriminālprocesā un administratīvo pārkāpumu lietvedībā nodarītā kaitējuma atlīdzināšanas likums" noteiktajam.  Attiecībā uz pārējiem likumprojekta pantiem - privātpersonas, uz kurām attiecas Satversmē un Administratīvā procesa likumā noteiktās tiesības uz atbilstīgu atlīdzinājumu par mantisko zaudējumu vai personisko kaitējumu, arī morālo kaitējumu, kas tai nodarīts ar valsts pārvaldes iestādes prettiesisku administratīvo aktu vai prettiesisku faktisko rīcību. Iestādes, kuras privātpersonām ar iestādes prettiesisku administratīvo aktu vai prettiesisku faktisko rīcību, ir radījušas zaudējumu. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies privātpersonai, kurai iestāde ir radījusi zaudējumu, jo lēmējiestāde pati veiks ar zaudējuma atlīdzību nepieciešamās darbības, kā arī izmaksās zaudējuma atlīdzību privātpersonai. Privātpersonai arī būs vieglāk noteikt, kur atrodas zaudējuma atlīdzības lieta, jo vairs nebūs jāmeklē informācija 2 (divās) iestādēs, proti lēmējiestādē un Finanšu ministrijā, bet gan tikai 1 (vienā) iestādē - lēmējiestādē. Līdz ar to arī Finanšu ministrijai tiks samazināts administratīvais slogs, proti, tā vairs neizmaksās zaudējuma atlīdzību privātpersonām, ko cita iestāde ir nodarījusi privātpersonām ar iestādes prettiesisku administratīvo aktu vai prettiesisku faktisko rīcību. |
| 3. | Administratīvo izmaksu monetārs novērtējums | Nav iespējams paredzēt. Atkarīgs no tā, cik konkrētajā gadā ir zaudējuma atlīdzības lietas. |
| 4. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| **Rādītāji** | **2017. gads** | | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | | izmaiņas, salīdzinot ar kārtējo 2017 gadu | izmaiņas, salīdzinot ar kārtējo 2017 gadu | izmaiņas, salīdzinot ar kārtējo 2017 gadu |
| 1 | 2 | 3 | | 4 | 5 | 6 |
| 1. Budžeta ieņēmumi: | 0 | 0 | | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | | 0 | 0 | 0 |
| 1.2. valsts speciālais budžets | 0 | 0 | | 0 | 0 | 0 |
| 1.3. pašvaldību budžets | 0 | 0 | | 0 | 0 | 0 |
| 2. Budžeta izdevumi: | 0 | Nav precīzi aprēķināms | | Nav precīzi aprēķināms | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | Nav precīzi aprēķināms | | Nav precīzi aprēķināms | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | | 0 | 0 | 0 |
| 2.3. pašvaldību budžets | 0 | 0 | | 0 | 0 | 0 |
| 3. Finansiālā ietekme: |  | Nav precīzi aprēķināms | | Nav precīzi aprēķināms | Nav precīzi aprēķināms | Nav precīzi aprēķināms |
| 3.1. valsts pamatbudžets |  | Nav precīzi aprēķināms | | Nav precīzi aprēķināms | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | | 0 | 0 | 0 |
| 3.3. pašvaldību budžets | 0 | 0 | | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | Nav precīzi aprēķināms | Nav precīzi aprēķināms | | Nav precīzi aprēķināms | Nav precīzi aprēķināms |
| 5. Precizēta finansiālā ietekme: | X |  | | | | |
| 5.1. valsts pamatbudžets | 0 | | 0 | 0 | 0 |
| 5.2. speciālais budžets | 0 | | 0 | 0 | 0 |
| 5.3. pašvaldību budžets | 0 | | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Aptuveno zaudējumu atlīdzības lietu skaitu vai īpatsvaru, kā arī nepieciešamo finansējumu nav iespējams noteikt, jo tas ir atkarīgs no tā, cik daudz lēmumus par zaudējumu atlīdzību iestāde vai tiesa pieņems.  No anotācijas I sadaļas 2. punktā norādītajiem statistikas datiem ir redzams, ka katru gadu zaudējumu atlīdzības lietu skaits mainās un nav iespējams paredzēt, cik zaudējuma atlīdzības lietu būs nākamajos gados.  Nepieciešamo finansējumu iestādes pieprasīs no valsts budžeta programmas "Līdzekļi neparedzētiem gadījumiem". | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ar grozījumu Atlīdzināšanas likumā spēkā stāšanos ir nepieciešams veikt grozījumus tiesību aktos:   1. Ministru kabineta 2003. gada 29. aprīļa noteikumi Nr. 239 "Finanšu ministrijas nolikums" - svītrot 5.20. apakšpunktu, kas paredz, ka Finanšu ministrija nodrošina Atlīdzināšanas likumā paredzēto zaudējumu atlīdzināšanu privātpersonām, jo Finanšu ministrijai šāda funkcija vairs nebūs paredzēta.; 2. Ministru kabineta 2010. gada 7. septembra noteikumi Nr. 827 "Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli"- grozījumi IV1 nodaļā "Obligāto iemaksu veikšanas un ziņojuma iesniegšanas kārtība, ja obligātās iemaksas izmaksā Finanšu ministrija saskaņā ar Valsts pārvaldes iestāžu nodarīto zaudējumu atlīdzināšanas likumu", paredzot, ka šo funkciju pildīs lēmējiestāde. Grozījumi nepieciešami, jo Finanšu ministrija atbilstoši Atlīdzināšanas likumā veiktajiem grozījumiem vairs neizmaksās zaudējuma atlīdzību, tajā skaitā nesaņemto darba samaksu, privātpersonām, to darīs lēmējiestāde; 3. Ministru kabineta 2008. gada 25. augusta noteikumi Nr. 677 "Noteikumi par iedzīvotāju ienākuma nodokļa paziņojumiem" - grozījumi 6.1 un 6.2 punktā, paredzot, ka paziņojumu par fiziskai personai izmaksātajām summām aizpilda pati lēmējiestāde un iesniedz to VID. Grozījumi nepieciešami, jo Finanšu ministrija atbilstoši Atlīdzināšanas likumā veiktajiem grozījumiem vairs neizmaksās zaudējuma atlīdzību, tajā skaitā nesaņemto darba samaksu, privātpersonām, to darīs lēmējiestāde; 4. Ministru kabineta 2009. gada 22. decembra noteikumi Nr. 1644 "Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus" - aizstāt 6.1. apakšpunktā vārdu "Finanšu" ar vārdu "nozares", lai noteiktu nozaru ministriju tiesības saņemt finanšu līdzekļus, nevēršoties Ministru kabinetā. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju ieinteresētajām personām izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" ievietots Tieslietu ministrijas interneta mājaslapā 2017. gada 8. martā un 2017. gada 22. februārī ievietots Finanšu ministrijas interneta mājaslapā, kā arī Ministru kabineta mājaslapā sadaļā "Ministru kabineta diskusiju dokumenti" (līdz 21. martam). |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par likumprojektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi par likumprojektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts pārvaldes institūcijas, kurām tiks noteikts pienākums atlīdzināt privātpersonai radušos zaudējumus. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Lēmējiestādēm palielināsies darba apjoms, jo lēmējiestādes pašas normatīvajos aktos noteiktajā kārtībā sagatavos pieprasījumu par līdzekļu piešķiršanu no valsts budžeta programmas "Līdzekļi neparedzētiem gadījumiem". Pēc līdzekļu saņemšanas lēmējiestāde pārskaitīs zaudējuma atlīdzību privātpersonai.  Finanšu ministrijas darba apjoms samazināsies, jo Finanšu ministrija vairs neizmaksās zaudējuma atlīdzību privātpersonai.  Jaunu institūciju izveide nav nepieciešama. |
| 3. | Cita informācija | Nav |

Iesniedzējs:

tieslietu ministrs Dzintars Rasnačs

Rudziks 67036902

[Uldis.Rudziks@tm.gov.lv](mailto:Uldis.Rudziks@tm.gov.lv)

Bāliņa 67095587

[Krista.Balina@fm.gov.lv](mailto:Krista.Balina@fm.gov.lv)

1. I.Cine – morālais kaitējums un mantiskais zaudējums ir viena zaudējuma atlīdzības lieta (Administratīvās apgabaltiesas 2016. gada 14. oktobra spriedums lietā Nr. A420393412). [↑](#footnote-ref-1)